ছয় বলে ছয়টি ছক্কা হাঁকানোর রেকর্ডও আছে। টেস্ট ক্রিকেটে এখন পর্যন্ত তা কেউ করতে পারেনি। তবে একদিনের আন্তর্জাতিক, টোয়েন্টি-২০ এবং প্রথম শ্রেণীর ক্রিকেটে এই নজির আছে। এর প্রথম উদাহরণটি গড়েন সর্বকালের সেরা অলরাউন্ডার হিসেবে বিবেচিত গ্যারি সোবার্স। ১৯৬৮ সালে কাউন্টি ক্রিকেটে সনসিতে নটিংহ্যামশায়ারের হয়ে গ্লামারগনের ম্যালকম ন্যাশের বলের বিপক্ষে অবিশ্বাস্য কীর্তিটি গড়েন। অধিনায়ক হিসেবে তখন সোবার্সের দ্রুত রান তোলার প্রয়োজন হয়ে পড়েছিল। অন্যদিকে ন্যাশ বাঁ-হাতি স্পিনার হলেও স্পিন নিয়ে পরীক্ষা চালাচ্ছিলেন। তার ভাষায়, ‘সোবার্স এলেন এবং দ্রুত আমার স্লো-বোলিং ক্যারিয়ার শেষ করে দিলেন। এটা ছিল খুবই দুঃখজনক সংক্ষিপ্ত পরীক্ষা।’ ছয় বলের ওভারের পঞ্চমটি বাউন্ডারির প্রান্তে তালুবন্দি হলেও ফিল্ডার ততক্ষণে দড়ির ওপর পা দিয়ে ফেলেছিলেন। আর ষষ্ঠ বলটি মাঠের বাইরে হারিয়ে গিয়েছিল, পরদিন এক স্কুলছাত্র রাস্তা থেকে সেটি কুড়িয়ে ফেরত দিয়েছিল।